Með söknuði kveðjum við kæran samstarfsmann . Þórir Lúðvíksson hóf störf hjá Johan Rönning í desember 2005 . Frá fyrsta degi var Þórir traustur liðsmaður . Hann var einstaklega samviskusamur og vandaður í störfum sínum og þjónustulund var honum í blóð borin . Hvernig sem á stóð var hann alltaf tilbúinn að aðstoða samstarfsmenn og viðskiptavini . Hann bar hag fyrirtækis síns fyrir brjósti og var áhugasamur um hvernig gengi og fagnaði því þegar vel gekk , enda keppnismaður . Fáir starfsmenn stóðu Þóri að sporði þegar kom að mætingu . Þórir vildi eiga sinn tíma með traustum hópi starfsmanna á kaffistofunni áður en vinna hófst á morgnanna . Hann mætti ekki seinna en 7:30 þó að vinnudagurinn hæfist ekki fyrr en 8:00 . Og það þurfti mikið til svo að Þórir hringdi sig inn veikan ; hann mætti nema hann hreinlega kæmist ekki fram úr . Þórir starfaði í þjónustudeild félagsins , lengst af sem bílstjóri . Það er oft mikið álag á bílstjórum Johan Rönning og Þórir taldi ekki eftir sér að vinna langa og erfiða vinnudaga ef aðstæður kölluðu á það . Hann var með áratuga reynslu af sjómennsku og annarri erfiðisvinnu . Hann var vanur að leggja hart að sér og hann brást ekki vinnuveitanda sínum , sama á hverju gekk . Á starfsferli sínum tók Þórir virkan þátt í uppbyggingu útibúa og þá var ekki spurt um hvert verkefnið væri ; heldur hvað þyrfti að gera til að tíma - og verkáætlanir stæðust . Þórir var glaðlyndur og mikil félagsvera . Íþróttir voru hans stærsta áhugamál og liðin hans Valur hér heima og Liverpool í enska boltanum . Þórir átti nána vini í hópi samstarfsmanna sem nú syrgja góðan vin , þar er skarð fyrir skildi . Það duldist ekki okkur félögum Þóris að hann var með stórt hjarta og vildi öllum vel . Missir okkar og félagsins er mikill en hugur okkar er hjá fjölskyldu hans ; börnum , tengdabörnum og barnabörnum . En allra mestur er missir Önnu , eiginkonu Þóris . Í Þóri átti Anna sinn besta vin og bandamann . Hann hefur staðið með sinni góðu eiginkonu í blíðu og stríðu í erfiðum veikindum undanfarin ár og hún kveður nú kæran eiginmann , bandamann og vin . Við kveðjum góðan samstarfsmann og vin og vottum Önnu og fjölskyldunni allri okkar dýpstu samúðarkveðjur .